Μια εξέλιξη που αν επιβεβαιωθεί θα προκαλέσει το κοινό περί δικαίου αίσθημα δημοσιεύει το Reuters. Η κατηγορία σε βαθμό κακουργήματος εναντίον του απερχόμενου προέδρου της ΕΛΣΤΑΤ για συμμετοχή στην τεχνητή διόγκωση του ελλείμματος το 2010 αποσύρεται, σύμφωνα με δικαστική πηγή που μίλησε στο διεθνές πρακτορείο. Με άλλα λόγια ο Γεωργίου βγαίνει "λάδι".

Πρόκειται για τον πρόεδρο της ΕΛΣΤΑΤ ο οποίος ανέλαβε τα καθήκοντά του στο ξέσπασμα της ελληνικής κρίσης επί Γιώργου Παπανδρέου αφού είχε επί 21 ολόκληρα χρόνια εργαστεί για το Διεθνές Νομισματικό Ταμείο.

Την ποινική δίωξη σε βαθμό κακουργήματος η οποία τώρα φαίνεται να αίρεται, κατά του Ανδρέα Γεωργίου και δύο μελών της διοίκησης της υπηρεσίας έχει ασκήσει η Εισαγγελία Πλημμελειοδικών Αθηνών, έπειτα από παραγγελία του οικονομικού εισαγγελέα για παράβαση καθήκοντος κατ’ εξακολούθηση και ψευδή βεβαίωση σε βάρος του Δημόσιου. Η έρευνα των οικονομικών εισαγγελέων είχε αρχίσει μετά τις καταγγελίες του πρώην μέλους της ΕΛΣΤΑΤ, Ζωής Γεωργαντά, η οποία είχε κάνει λόγο για υπερβολική διόγκωση του ελλείμματος το 2009, ώστε να διευκολυνθεί η προσφυγή της χώρας στο μηχανισμό στήριξης. Σε πρόσφατη κατάθεσή του στην Εξεταστική Επιτροπή για τα Μνημόνια, ο πρώην αντιπρόεδρος της Αρχής Νίκος Λογοθέτης είχε επιρρίψει προσωπικές ευθύνες στο Γεωργίου για τη διόγκωση των ελλειμμάτων, χαρακτηρίζοντάς τον «πιόνι της Eurostat», της ευρωπαϊκής στατιστικής υπηρεσίας. Τώρα, η Δικαιοσύνη φαίνεται να τον αμνηστεύει.

Υπενθυμίζεται πως πρόκειται για τη διόγκωση του ελλείμματος που χρησιμοποιήθηκε ως μοχλός πίεσης για να παρουσιαστεί η ελληνική οικονομία στις αρχές του 2010 σε τέλμα και να οδηγηθεί η χώρα στο καθεστώς των μνημονίων.

Σύμφωνα πάντα με το Reuters, σε βάρος του Ανδρέα Γεωργίου παραμένει μία μικρότερης βαρύτητας κατηγορία , καθώς για ένα σύντομο χρονικό διάστημα εργαζόταν παράλληλα, τόσο στην ΕΛΣΤΑΤ όσο και στο Διεθνές Νομισματικό Ταμείο.

Ο κ. Γεωργίου έχει αρνηθεί τις κατηγορίες περί διόγκωσης του ελλείμματος μέσω λογιστικών «αλχημειών», ισχυριζόμενος ότι τα στατιστικά στοιχεία του 2009, είχαν συγκεντρωθεί από τους προκατόχους του πριν εκείνος αναλάβει τα καθήκοντά του. Αυτή του τη θέση πάντως δεν υποστήριξε στην Εξεταστική Επιτροπή για τα Μνημόνια στην οποία αν και κλήθηκε, δεν πήγε δύο φορές επικαλούμενος προβλήματα υγείας.